*Tämä artikkeli kertoo kirjasta. Astronomisesta ilmiöstä kertoo artikkeli Auringonnousu.*

**Aamunkoi** (engl. *Breaking Dawn*) on yhdysvaltalaisen kirjailijan Stephenie Meyerin kirjoittaman fantasiakirjasarjan *Houkutus* neljäs osa. Englanninkielinen alkuperäisteos *Breaking Dawn* ilmestyi elokuussa 2008. Kirja ilmestyi suomeksi nimellä *Aamunkoi* 22. lokakuuta 2009.

Tausta
------

*Aamunkoi* on *Houkutus*-kirjasarjan päätösosa. Meyer päätti lopettaa kirjasarjan *Aamunkoihin*, sillä hän näki sen pääasiassa Bella Swanin tarinana. Hänen mukaansa Bella saavuttaa *Aamunkoissa* kaiken haluamansa, ja Meyeristä tuntui luonnolliselta päättää tähän Bellan tarina. Hänen mukaansa Bellan tarinan jatkaminen vielä uusien osien verran ei tuntunut oikealta.

Teos
----

Valkoinen kuningatar
### Nimi ja kansi

Nimi *Breaking Dawn*, vapaasti käännettynä aamunkoi, viittaa Meyerin mukaan Bellan hartaasti toivomaan ja odottamaan muutokseen ihmisestä vampyyriksi ja tämän uuden elämän alkuun vampyyrina. *Aamunkoin* kannessa kuvataan kaksi shakkinappulaa, kuningatar edessä ja sotilas takana. Meyerin mukaan nappulat kuvaavat Bellan kehitystä kirjasarjan aikana. Bella aloittaa pelin heikoimpana nappulana, sotilaana, mutta päätyy lopulta kaikkein voimakkaimmaksi, kuningattareksi.

*Juhannusyön uni*, William Blaken maalaus
### Vaikutteet

Stephenie Meyerin mukaan *Aamunkoi* perustuu osittain William Shakespearen näytelmään *Kesäyön unelma*. Myös muut teokset kuten toinen Shakespearen näytelmä *Venetsian kauppias* innoittivat teosta. Meyer on myös koonnut niin kutsun soittolistan kappaleista, jotka erityisesti innoittivat häntä kirjoittaessaan *Aamunkoita*. Listalle on koottu muun muassa Musen, Linkin Parkin ja Coldplayn kappaleita. Soittolista on nähtävissä Meyerin kotisivuilla.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Ensimmäisessä osassa, joka kerrotaan Bellan näkökulmasta, Bella ja Edward menevät naimisiin Alicen järjestämissä häissä. Häämatkalla – joka tapahtuu Esmensaarella, Edwardin oman "äidin" Esme Cullenin saarella, jonka Carlisle-isä antoi Esmelle – Edward suostuu lopulta Bellan pyyntöön rakastella tämän kanssa. Pian tämän jälkeen Bella huomaa olevansa raskaana. Lapsi on kuitenkin voimakkaampi kuin Bella, sillä puolet hänestä on vampyyria. Edward on huolissaan Bellan voinnista ja kehottaa häntä tekemään abortin. Bella päättää Rosalien tukemana pitää lapsen.

Toinen osa kuvataan Jacob Blackin näkökulmasta. Ihmissusilauma jakaantuu kahtia toisten halutessa tuhota Bellan lapsen ja toisten halutessa suojella sitä. Jacob, Seth ja Leah jättävät lauman suojellakseen lasta. Vauva kehittyy yliluonnollisen nopeasti, ja vain kahden viikon raskauden jälkeen Bella synnyttää puoliksi ihmis-ja puoliksi vampyyrivauvan. Vauva rikkoo kuitenkin monia Bellan luista, ja Bella menettää paljon verta. Jotta Bella selviäisi hengissä Edward muuttaa hänet vampyyriksi. Jacob, joka on mukana synnytyksessä, leimautuu vastasyntyneeseen tyttöön, Renesmeehen, ja huomaa löytäneensä sielunkumppanin hänestä.

Kolmas osa on taas Bellan näkökulmasta, kun hän kertoo uudesta elämästään vampyyrina, uusista kyvyistään ja tyttärensä Renesmeen nopeasta kehityksestä. Irina erehtyy luulemaan Renesmeetä kuolemattomaksi lapseksi, lapsena vampyyriksi muutetuksi. Kuolemattomat lapset ovat vampyyrimaailmassa kiellettyjä, ja Irina matkustaa Volterraan ilmoittamaan Renesmeestä Voltureille. Volturit ovat odottaneet tekosyytä, jotta pääsisivät hyökkäämään Culleneita vastaan. Volturit päättävät käyttää tekosyytä hyväkseen ja tuhota Renesmeen. Pelastaakseen tytön Cullenit keräävät vampyyreita ympäri maailmaa todistamaan, että Renesmee ei ole kuolematon lapsi. Volturit joutuvat vastentahtoisesti myöntämään, ettei Renesmee ole kuolematon lapsi tai uhka vampyyrimaailmalle ja jättävät Cullenit rauhaan. Edward ja Bella ovat lopulta vapaita elämään rauhassa tyttärensä kanssa ikuisesti.

**Juonipaljastukset päättyvät tähän.**
### Suomennos

*Aamunkoi* ilmestyi suomeksi 22. lokakuuta 2009. Sen kääntäjänä toimi myös sarjan kolmannen osan *Epäilyksen* suomentanut Pirkko Biström, ja sen kustansi WSOY. Neljännen osan suomenkielinen nimi valittiin WSOY:n järjestämän nimikilpailun kautta.

Muut osat
---------

*Pääartikkeli: Houkutus (kirjasarja)*
*Aamunkoi* on *Houkutus*-kirjasarjan neljäs osa. Sarjan aloitti vuonna 2005 sekä alkuperäiskielellä että suomeksi julkaistu *Houkutus*. Vuonna 2006 julkaistiin toinen osa *New Moon*, joka käännettiin suomeksi vuonna 2007 nimellä *Uusikuu*. Sarjan kolmas osa *Eclipse* ilmestyi vuonna 2007 ja suomeksi nimellä *Epäilys* vuonna 2008. Stephenie Meyer on kirjoittanut myös vuonna 2020 julkaistun romaanin *Keskiyön aurinko*, joka kertoo sarjan ensimmäisen osan tarinan Edwardin näkökulmasta.

Elokuvat
--------

*Pääartikkelit: Twilight – Aamunkoi, osa 1 ja Twilight – Aamunkoi, osa 2*
Mediassa väiteltiin pitkään siitä, että tehdäänkö *Aamunkoista* elokuva vai ei. Toukokuussa 2010 Summit Entertainment kuitenkin virallisti elokuvan teon. Mediassa spekuloitiin myös sillä, jaettaisiinko kirja elokuvasovituksena kahteen tai jopa kolmeen eri osaan. Ohjaaja Condon on kuitenkin allekirjoittanut sopimuksen yhdessä Summit Entertainmentin kanssa kaksiosaisen elokuvan kuvaamisesta. Summit Entertainment on virallistanut myös, että elokuvasta tulee kaksiosainen. Myös Renesmeen luomisesta on ollut paljon eri kantoja, sillä Renesmeen luominen tulee olemaan hyvin hankalaa. Käsikirjoittaja Melissa Rosenberg sanoo, että kaikki eivät tule olemaan tyytyväisiä elokuvasarjan päätoselokuvaan. Summitin virallistaessa elokuvan teon se virallisti myös, että koko Cullenin perhe on palaamassa viimeiseen kaksiosaiseen elokuvaan samoine näyttelijöineen kuin ennenkin, mukaan lukien Billy Burken. Myös samat pääosat nähdään elokuvassa: Kristen Stewart, Robert Pattinson ja Taylor Lautner. Elokuvat ohjasi Bill Condon. Ensimmäinen osa tuli elokuvateattereihin marraskuussa 2011, ja jälkimmäinen osa marraskuussa 2012.

Vastaanotto
-----------

*Aamunkoi* sai pääasiassa kielteisen vastaanoton kriitikoilta. *Entertainment Weeklyn* Jennifer Reese antoi kirjalle arvosanaksi D. Hän kritisoi kirjan juonenkäänteitä omituisiksi ja piti raskaana olevaa Bellaa vaikeasti samaistuttavana, jopa kauhistuttavana hahmona. *Independent*-lehden arvostelija kehui esimerkiksi Bellan arkielämän kuvausta osuvaksi ja piti Edwardin vampyyriperheen taustatarinoita älykkäästi keksittyinä, mutta kritisoi kuitenkin kirjaa erittäin seksistiseksi ja piti Bellaa heikkona hahmona, joka "elää palvellakseen miehiä ja kärsiäkseen". *NewsOK*-sivuston arvostelussa kriitikko Sara Rose uskoi sarjan ihailijoiden pitävän kirjasta esimerkiksi sen kiehtovien hahmojen ja huumorin takia, mutta mainitsi satunnaisten lukijoiden saattavan pettyvän sen vähäiseen toimintaan. *Entertainment Weeklyn* mukaan. *Portin* Marianna Leikomaan mukaan kirjasta ei voi sanoa oikeastaan mitään muuta hyvää kuin että se päättää sarjan. Bellasta tulee raivostuttavan täydellinen ja hänen uutta omaisuuttaan esitellään yksityiskohtaisesti. Hahmo on persoonaton ja helposti manipuloitava.

### Palkinnot

Negatiivisesta vastaanotosta huolimatta *Aamunkoi* voitti British Book Award -palkinnon vuonna 2009.

Lähteet
-------

1. 1 2  Stephenie Meyer: Aamunkoi Risingshadow.net.  Arkistoitu 6.7.2009. Viitattu 8.4.2009.
2. ↑  Meyer, Stephenie: Aamunkoi WSOY. Viitattu 16.10.2009. [vanhentunut linkki]
3. ↑  Breaking Dawn tulossa lokakuussa 2009 WSOY. Viitattu 22.3.2009. [vanhentunut linkki]
4. 1 2 3  Breaking Dawn FAQ stepheniemeyer.com. Viitattu 30.4.2009. (englanniksi)
5. ↑  Stephenie Meyer's Vampire Series Makes Readers' Blood Rush Meridianmagazine.com.  Arkistoitu 1.12.2008. Viitattu 26.3.2009. (englanniksi)
6. ↑  Breaking Dawn Playlist stepheniemeyer.com. Viitattu 19.4.2009. (englanniksi)
7. ↑  WSOY: Aamunkoi voitti Meyer-nimikilpailun WSOY. Viitattu 19.3.2009. [vanhentunut linkki]
8. ↑  Stephenie Meyer WSOY. Viitattu 19.3.2009. [vanhentunut linkki]
9. ↑  Stephenie Meyer: Uusikuu Risingshadow.net. Viitattu 7.4.2009. [vanhentunut linkki]
10. ↑  Stephenie Meyer: Epäilys Risingshadow.net.  Arkistoitu 5.7.2009. Viitattu 7.4.2009.
11. ↑  Keskiyön aurinko WSOY. Viitattu 3.4.2021.
12. 1 2 3  Summit Officially Confirms Breaking Dawn Movie Details, Cast Returns Including Kellan Lutz and Ashley Greene eclipsemovie.org.  Arkistoitu 22.5.2010. Viitattu 20.5.2010. (englanniksi)
13. ↑  Will Breaking Dawn be made into a movie? wiki.anwsers.com. Viitattu 15.2.2010. (englanniksi)
14. ↑  Breaking Dawn Update: Will it be 2 movies? clevvertv.com.  Arkistoitu 16.2.2010. Viitattu 15.2.2010. (englanniksi)
15. ↑  Salary Disputes Holding Up ‘Breaking Dawn’ (Twilight 5)? eclipsemovie.org.  Arkistoitu 14.5.2010. Viitattu 11.5.2010. (englanniksi)
16. ↑  'Twilight' producer: 'Breaking Dawn' could begin shooting this fall Los Angeles Times. Viitattu 15.2.2010. (englanniksi)
17. ↑  Kristen Stewart Talks Renesmee, The Movie Version clevvertv.com.  Arkistoitu 30.1.2010. Viitattu 15.2.2010. (englanniksi)
18. ↑  Breaking Dawn Update: Renesmee CGI or Real? clevvertv. Viitattu 15.2.2010. (englanniksi)
19. ↑  Melissa Rosenberg: ‘Not All of the Fans will be Happy’ clevvertv.  Arkistoitu 26.3.2010. Viitattu 15.2.2010. (englanniksi)
20. ↑  Would You See Breaking Dawn Without Kellan Lutz and Ashley Greene? Buzz Sugar.  Arkistoitu 13.5.2010. Viitattu 20.5.2010. (englanniksi)
21. ↑  Edward, You May Now Bite the Bride *NY Times*.  17.11.2011. Viitattu 22.5.2018.
22. ↑  Infusing the Bloodline With a Problem Child *NY Times*.  16.11.2016. Viitattu 22.5.2018.
23. ↑  Book Review Breaking Dawn (2008) Stephenie Meyer Entertainment Weekly. Viitattu 30.4.2009. (englanniksi)
24. ↑  Breaking Dawn, By Stephenie Meyer Independent. Viitattu 30.4.2009. (englanniksi)
25. ↑  'Breaking Dawn' has surprises, but little action as saga ends NewsOK.com. Viitattu 30.4.2009. (englanniksi)
26. ↑  Out For Blood, 'Twilight' Fans Bite Back at the New Book Entertainment Weekly.  Arkistoitu 26.4.2009. Viitattu 30.4.2009. (englanniksi)
27. ↑  Leikomaa, Marianna: Aamunkoi.  *Portti*, 4/2009.
28. ↑  Obama’s ‘Dreams,’ Meyer’s Vampires Capture ‘Nibbie’ Book Awards bloomberg.com. Viitattu 30.4.2009. (englanniksi)

Aiheesta muualla
----------------

* WSOY:n *Aamunkoita* käsittelevät sivut[vanhentunut linkki]
* Stephenie Meyerin kotisivut (englanniksi)